**-ร่าง-**

**ประกาศมหาวิทยาลัยเชียงใหม่ เรื่อง การให้เงินอุดหนุนการตีพิมพ์ผลงานทางวิชาการ ในวารสารวิชาการระดับนานาชาติ (ค่าตอบแทน)**

โดยที่เป็นการสมควรปรับปรุงประกาศ เรื่อง การให้เงินอุดหนุนการตีพิมพ์ผลงานทางวิชาการ ในวารสารวิชาการระดับนานาชาติ (ค่าตอบแทน) ให้เหมาะสมยิ่งขึ้น

 จึงอาศัยอำนาจตามความในมาตรา 25(3) แห่งพระราชบัญญัติมหาวิทยาลัยเชียงใหม่ พ.ศ.2551เห็นสมควรออกประกาศ มหาวิทยาลัยเชียงใหม่ เรื่อง การให้เงินอุดหนุนการตีพิมพ์ผลงานทางวิชาการ ในวารสารวิชาการระดับนานาชาติ (ค่าตอบแทน) ไว้ดังนี้

 ข้อ 1 ประกาศนี้เรียกว่า “ประกาศมหาวิทยาลัยเชียงใหม่ เรื่อง การให้เงินอุดหนุนการตีพิมพ์ผลงานทางวิชาการ ในวารสารวิชาการระดับนานาชาติ (ค่าตอบแทน)”

 ข้อ 2 ให้ใช้ประกาศมหาวิทยาลัยเชียงใหม่ฉบับนี้แทน นับตั้งแต่วันที่ 1 ตุลาคม 2563 เป็นต้นไป

 ข้อ 3 ให้ยกเลิกประกาศมหาวิทยาลัยเชียงใหม่ เรื่อง การให้เงินอุดหนุนการตีพิมพ์ผลงานทางวิชาการ ในวารสารวิชาการระดับนานาชาติ (ค่าตอบแทน) ลงวันที่ 3 พฤศจิกายน 2560

 ข้อ 4 ในประกาศนี้

 “มหาวิทยาลัย” หมายถึง มหาวิทยาลัยเชียงใหม่

 “อธิการบดี” หมายถึง อธิการบดีมหาวิทยาลัยเชียงใหม่

 “ส่วนงาน” หมายถึง สำนักงานสภามหาวิทยาลัย สำนักงานมหาวิทยาลัย ส่วนงานวิชาการและส่วนงานอื่นในสังกัดมหาวิทยาลัยเชียงใหม่ที่จัดตั้งขึ้นตามประกาศของมหาวิทยาลัย

 “ผลงานทางวิชาการ” หมายถึง บทความทางวิชาการที่เกิดจากการวิจัย และได้นำผลงานวิจัยไปตีพิมพ์ในวารสารวิชาการ

 “วารสารวิชาการระดับนานาชาติ” หมายถึง วารสารวิชาการที่ปรากฎในฐานข้อมูลสากล Web of Science (Core Collection) หรือฐานข้อมูล SJR หรือฐานข้อมูล Scopus

ข้อ 5 ผู้ขอรับการสนับสนุนต้องมีคุณสมบัติ ดังนี้

 5.1 เป็นบุคลากรในสังกัดมหาวิทยาลัยเชียงใหม่

 5.2 ไม่อยู่ระหว่างการลาศึกษาต่อ ฝึกอบรม หรือศึกษาดูงาน

5.3 เป็นผู้เขียนบทความทางวิชาการที่จะขอรับการสนับสนุน โดยจะต้องเป็นผู้ประพันธ์อันดับแรก (First Author) หรือผู้ประพันธ์บรรณกิจ (Corresponding Author) ซึ่งระบุสังกัด (Affiliation) เป็นมหาวิทยาลัยเชียงใหม่ ทั้งนี้ จะขอรับการสนับสนุนได้เพียง 1 คนเท่านั้น

 ข้อ 6 ลักษณะบทความทางวิชาการที่มีสิทธิ์ขอรับการสนับสนุน

6.1 เป็นบทความทางวิชาการที่ได้รับการตีพิมพ์ในวารสารวิชาการระดับนานาชาติที่อยู่ในฐานข้อมูลสากล Web of Science (Core Collection) หรือฐานข้อมูล SJR หรือฐานข้อมูล Scopus

/ข้อ 6.2...

6.2 ต้องไม่เป็นผลงานที่ปรากฏอยู่ในวิทยานิพนธ์ หรือผลงานที่ถูกใช้เพื่อขอสำเร็จการศึกษา ของผู้ขอรับการสนับสนุน

6.3 ต้องไม่เป็นผลงานที่ได้รับการสนับสนุนงบประมาณเงินรายได้ของมหาวิทยาลัยผ่าน สำนักงานบริหารงานวิจัย เช่น โครงการสนับสนุน กลุ่มวิจัย และศูนย์วิจัย/ศูนย์ความเป็นเลิศ โครงการผลิตผลงานวิชาการระดับนานาชาติโดยผู้เกษียณอายุ/อาจารย์หรือนักวิจัยต่างชาติ/ Post – Doctoral หรือทุนสนับสนุนการวิจัยของมหาวิทยาลัยผ่านสำนักงานบริหารงานวิจัย (เช่น ทุนพัฒนานักวิจัย รุ่นใหม่, รุ่นกลาง) เป็นต้น

6.4 เป็นบทความทางวิชาการที่ได้รับการตีพิมพ์หรือเผยแพร่ตั้งแต่วันที่ 1 ตุลาคม 2563 เป็นต้นไป

ข้อ 7 อัตราการให้เงินอุดหนุนผลงานทางวิชาการ

7.1 ผลงานทางวิชาการจะได้รับเงินอุดหนุนตาม ค่าควอไทล์ (Q) ของวารสาร โดยจะอ้างอิงจากเว็บไซต์ SCImago Journal and Country Rank (SJR) ดังนี้

|  |  |
| --- | --- |
| ควอไทล์ (Q) | จำนวนเงินอุดหนุน ต่อ 1 บทความ |
| Q1 | 30,000 บาท |
| Q2 | 25,000 บาท |
| Q3 | 15,000 บาท |
| Q4 | 12,000 บาท  |

7.2 หากวารสารถูกจัดอยู่ในควอไทล์ (Q) ที่ต่างกันในแต่ละสาขาให้ถือเอาควอไทล์ที่ดีที่สุด

7.3 ผลงานทางวิชาการ 1 เรื่อง สามารถขอรับเงินอุดหนุนได้เพียง 1 ครั้ง

ข้อ 8 ผลงานทางวิชาการใดที่ขอรับเงินอุดหนุน (ค่าตอบแทน) จากมหาวิทยาลัยแล้ว จะไม่สามารถนำมาขอรับการสนับสนุนจากส่วนงานต้นสังกัดได้อีก ยกเว้นส่วนงานมีประกาศการจ่ายค่าตอบแทนในลักษณะสบทบเพิ่มเติม (Top Up)

 ข้อ 9 วิธีการขอรับเงินอุดหนุน

9.1 จัดทำแบบคำขอรับเงินอุดหนุนผลงานทางวิชาการ โดยสามารถดาวน์โหลดแบบฟอร์มคำขอรับการสนับสนุนได้ที่เว็บไซต์ของสำนักงานบริหารงานวิจัย

9.2 แนบสำเนาหน้าแรกของบทความ ที่ระบุชื่อบทความทางวิชาการ ชื่อผู้เขียน วารสารที่ตีพิมพ์ ปีที่พิมพ์ เล่มที่พิมพ์

9.3 แนบหลักฐานที่แสดงว่าบทความเรื่องดังกล่าวอยู่บนฐานข้อมูลสากลจริง

9.4 แนบหลักฐานที่แสดงว่าวารสารที่ตีพิมพ์บทความเรื่องดังกล่าวถูกจัดลำดับอยู่ในควอไทล์ที่ 1, 2, 3 หรือ 4

9.5 ส่งสำนักงานบริหารงานวิจัยผ่านต้นสังกัดตามลำดับ

/ข้อ 10…

 ข้อ 10 ให้สำนักงานบริหารงานวิจัยเป็นผู้พิจารณาตามหลักเกณฑ์และนำเสนอมหาวิทยาลัยเพื่ออนุมัติเงินอุดหนุน และให้นำเสนอคณะกรรมการบริหารและจัดการงานวิจัยเพื่อทราบ

 ข้อ 11 ให้เบิกเงินค่าอุดหนุนการตีพิมพ์ผลงานทางวิชาการในระดับนานาชาติจากงบประมาณเงินรายได้มหาวิทยาลัยแผนงานวิจัย งานบริหารการวิจัย กองทุนเพื่อการวิจัย งบเงินอุดหนุน เงินอุดหนุนทั่วไป ของสำนักงานบริหารงานวิจัย

ทั้งนี้ ตั้งแต่บัดนี้เป็นต้นไป

#####  ประกาศ ณ วันที่

 (ศาสตราจารย์คลินิก นายแพทย์นิเวศน์ นันทจิต)

 อธิการบดีมหาวิทยาลัยเชียงใหม่